Diari Oficial de la Generalitat Valenciana


Sumari del DOGV 9379, del 09-07-2022 (2022/6575)

DECRET LLEI 6/2022, de 8 de juliol, del Consell, de mesures extraordinàries per al suport econòmic als contribuents del cànon de sanejament per a fer front a l'impacte de la inflació en l'economia de les famílies i les empreses.
------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2022/07/08/6**

### Versions

 30/09/2023 - Actualitat  01/01/2023 - 29/09/2023  Text inicial: 10/07/2022 - 31/12/2022 

### Dades del document

Número de DOGV
:   9379

Data del DOGV
:   09-07-2022

Secció del DOGV
:   I. DISPOSICIONS GENERALS

Número del document
:   2022/6575


Data del document
:   08-07-2022

Organisme emissor
:   Conselleria d'Hisenda i Model Econòmic

Tipus de document
:   Decret llei

Anàlisi jurídica

 Descriptors 

:   * Conselleria d'Hisenda i Model Econòmic
    * Conselleria d'Agricultura, Desenvolupament Rural, Emergència Climàtica i Transició Ecològica
    * control de preus
    * inflació
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 30.09.2023 -**

**Decret llei 6/2022, de 8 de juliol, del Consell, de mesures extraordinàries per al suport econòmic als contribuents del cànon de sanejament per a fer front a l’impacte de la inflació en l’economia de les famílies i les empreses.**

 

[**(DOGV núm. 9379 de 09.07.2022)**](https://dogv.gva.es/datos/2022/07/09/pdf/2022_6575.pdf)

 

 

PREÀMBUL

 

El cànon de sanejament ve regulat en l’article 20 i següents de la Llei 2/1992, de 26 de març, de sanejament de les aigües residuals de la Comunitat Valenciana i en el Decret 266/1994, de 30 de desembre, del Govern Valencià, pel qual aprova el Reglament sobre el règim economicofinancer i tributari del cànon de sanejament. Es tracta d’un recurs tributari de la hisenda pública de la Generalitat, el fet imposable de la qual està constituït per la producció d’aigües residuals, manifestada a través del consum mesurat o estimat d’aigües de qualsevol procedència, que paguen els ciutadans a través del rebut de l’aigua i que gestiona l’Entitat Pública de Sanejament d’Aigües Residuals de la Comunitat Valenciana (EPSAR).

Segons les últimes estadístiques oficials publicades per l’INE, la inflació interanual el mes de maig de 2022 s’havia elevat fins al 8,7 per cent, des d’un nivell pròxim a zero a principis de 2021 i l’indicador avançat de la inflació interanual per a juny situa la seua variació anual en el 10,2 per cent. Aquest augment de la inflació és conseqüència de diversos factors externs: els problemes en la cadena de subministraments, l’elevació en el preu de les matèries primeres i energia derivada de la sobredemanda induïda per la recuperació de les economies i la guerra entre Rússia i Ucraïna, crisi, aquesta última, que ha exacerbat els efectes de les anteriors. La pujada dels preus en general i, en particular dels de l’energia, afecten la capacitat adquisitiva de les famílies i la competitivitat dels diferents sectors econòmics, especialment aquells com el primari, que tenen dificultats per a augmentar els seus preus davant d’increments dels seus costos.

A fi de contribuir a pal·liar l’efecte que la ràpida i creixent escalada de preus té sobre les economies domèstiques i les empreses de la Comunitat Valenciana, s’adopten mesures d’ajornament sense interessos del pagament del cànon de sanejament, que paguen els ciutadans i ciutadanes i les empreses a través del rebut de l’aigua, i que gestiona l’Entitat Pública de Sanejament d’Aigües Residuals de la Comunitat Valenciana. D’acord amb el Decret 105/2019, de 5 de juliol, del Consell, pel qual s’estableix l’estructura orgànica bàsica de la Presidència i de les conselleries de la Generalitat, corresponen a la Conselleria d’Agricultura, Desenvolupament Rural, Emergència Climàtica i Transició Ecològica, les competències en matèria de recursos hídrics i les funcions que tinga atribuïdes la Generalitat en matèria d’aigües; i corresponen a la Conselleria d’Hisenda i Model Econòmic, les competències en matèria d’hisenda i política financera, per la qual cosa als referits departaments del Consell els competeix la planificació i desenvolupament de la mesura contemplada en aquest decret llei d’ajornament sense interessos del pagament del cànon de sanejament, en les factures o rebuts que emeten les entitats subministradores d’aigua referides als consums realitzats durant el període corresponent des del mes d’agost de 2022 fins al mes de gener de 2023, tots dos inclusius, i l’exigència mitjançant pagaments fraccionats en les factures o rebuts que s’emeten durant els mesos posteriors, atés al caràcter econòmic i ambiental d’aquesta mesura, d’una banda, i al seu caràcter financer i tributari, per una altra. La mesura exposada ha de ser aprovada en una norma de tramitació urgent, atesa la necessitat de la seua immediata aplicació per a garantir la seua eficàcia temporal.

El Decret llei s’estructura en una part expositiva i una part dispositiva, conformada per un article únic i una disposició final.

En virtut dels principis de necessitat i eficàcia, aquest decret llei es justifica per raons d’interés general, ja que pretén protegir les famílies i empreses de l’impacte del sobtat augment de la inflació. Quant al principi de transparència, i atés que es tracta d’un decret llei promogut per raons d’extraordinària urgència de caràcter econòmic i social, s’ha prescindit en la seua elaboració del tràmit de consulta, audiència i informació pública, d’acord amb el que es disposa en l’article 133.4 de la Llei 39/2015.

En la tramitació del decret llei, s’ha seguit el procediment establit i s’han emés els informes preceptius.

Per tot el que s’ha exposat, en virtut del que disposen els articles 18.d i 28.c de la Llei 5/1983, de 30 de desembre, del Consell, a proposta de la consellera d’Agricultura, Desenvolupament Rural, Emergència Climàtica i Transició Ecològica, i el conseller d’Hisenda i Model Econòmic, i prèvia deliberació del Consell, en la reunió de 8 de juliol de 2022,

 

 

DECRETE

 

**Article únic. Ajornament quotes del cànon de sanejament******[1]****

1. Les quotes fixa i variable del cànon de sanejament reportat pels consums mesurats o estimats realitzats durant el període corresponent des del mes d’agost de 2022 fins al mes de gener de 2023, tots dos inclusius, seran exigibles en els rebuts o factures emesos durant els díhuit mesos posteriors al 31 de gener de 2023 per mitjà de fraccions idèntiques. Aquestes fraccions s’identificaran i exigiran de manera separada i simultània amb els imports per quotes del cànon de sanejament que hagen d’incloure’s en els rebuts o factures corresponents als períodes de consum o facturació en què s’incloguen.

2. Aquest ajornament del moment de l’exigència del tribut no afectarà l’obligació de les entitats subministradores de determinar l’import total del cànon que correspondria incloure en el seu cas, en la factura o rebut d’aigua corresponent als períodes de facturació que comprenguen amb els mesos d’agost de 2022 fins al mes de gener de 2023, tots dos inclusius.

A aquest efecte, en les factures o rebuts dels mesos d’agost de 2022 fins al mes de gener de 2023, tots dos inclusivament, haurà d’informar-se als contribuents de l’ajornament de l’exigència de l’impost, de la normativa aplicable i de les condicions en què el tribut serà exigible en els mesos següents.

3. Aquest article únicament serà aplicable a les facturacions amb periodicitat inferior a l’anual.

 

|  |
| --- |
| *NOTA: El Decret llei 1/2023, de 29 de setembre, del Consell, modifica el termini de fraccionament i estableix l’exigibilitat de les quotes que van ser ajornades sense interessos del pagament del cànon de sanejament corresponents als mesos d’agost de 2022 fins al mes de juliol de 2023, tots dos inclusivament, en els rebuts o factures emesos durant els trenta i sis mesos posteriors al 30 de setembre de 2023 per mitjà de fraccions idèntiques i descomptades les quantitats del fraccionament ja abonades, si és el cas, pel contribuent. Prèviament a la finalització de l’ajornament, el Consell valorarà les mesures adoptades i podrà impulsar aquelles iniciatives encaminades a pal·liar els efectes de la inflació.* |

 

 

DISPOSICIÓ FINAL

 

**Única. Entrada en vigor**

Aquest Decret llei entrarà en vigor l’endemà de la publicació en el *Diari Oficial de la Generalitat Valenciana*.

 

València, 8 de juliol de 2022

 

El president de la Generalitat  
 XIMO PUIG I FERRER

 

El conseller d’Hisenda i Model Econòmic  
 ARCADI ESPAÑA GARCIA

 

La consellera d’Agricultura, Desenvolupament Rural,  
 Emergència Climàtica i Transició Ecològica  
 MIREIA MOLLÀ HERRERA

 

 

 

---

****[1]****El termini de fraccionament fixat en l’article únic es modifica per l’article primer [**Decret llei 11/2023, de 29 de setembre, del Consell**](https://dogv.gva.es/va/eli/es-vc/dl/2023/09/29/11/ "enllaç a la fitxa del Decret llei 11/2023"), per a minimització de l'impacte sobre les famílies i empreses del pagament del cànon de sanejament ajornat pel Decret llei 6/2022, de 8 de juliol, i pel Decret llei 19/2022, de 30 de desembre, del Consell (DOGV núm. 9694 de 29.09.2023).


Còpia Permalink ELI